U-I-94/10
Natisni
Opravilna št.:
U-I-94/10
Datum odločitve:
21. 9. 2011
ECLI:
ECLI:SI:USRS:2011:U.I.94.10
Akt:
Zakon o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 41/94, 70/97 in 38/99) (ZDDO), 3. al. 1. odst. 38. čl.
Izrek:
Pobuda za začetek postopka za oceno ustavnosti tretje alineje prvega odstavka 38. člena Zakona o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 41/94, 70/97 in 38/99) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Helena Štih, Dob
Datum vloge:
8. 4. 2010
Vrsta odločitve:
sklep
Vrsta rešitve:
zavrženje
Dokument:
US29569
Dokument v PDF obliki:
U-I-94-10.pdf
126 KB
Prenesite datoteko
U-I-94/10-5
21. 9. 2011
S K L E P
Ustavno sodišče je v postopku za preizkus pobude Helene Štih, Dob, na seji 21. septembra 2011
sklenilo:
Pobuda za začetek postopka za oceno ustavnosti tretje alineje prvega odstavka 38. člena Zakona o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 41/94, 70/97 in 38/99) se zavrže.
Obrazložitev
1. Pobudnica izpodbija v izreku tega sklepa navedeni predpis, po katerem se delavcu letni dopust poveča za največ tri dni, med drugim za njegove socialne in zdravstvene razmere, med katere sodi tudi skrb za otroke do desetega leta starosti. Zatrjuje, da je ta zakon v neskladju s prvim odstavkom 14. člena Ustave, saj diskriminira zaposlene v državni upravi, ki imajo več kot tri otroke, mlajše od 15 let. Meni, da bi tudi za delavce v državni upravi morala veljati določba splošnega predpisa, tj. Zakona o delovnih razmerjih (Uradni list RS, št. 42/02 in 103/07 – ZDR), po kateri ima delavec pravico do enega dodatnega dneva letnega dopusta za vsakega otroka, ki še ni dopolnil 15 let starosti (tretji odstavek 159. člena). Navaja, da ima štiri otroke, mlajše od 15 let, zaradi česar bi ji ob uporabi navedene določbe pripadali štirje dnevi letnega dopusta in ne le trije dnevi. V utemeljitev svojih navedb prilaga sklep Ministrstva za kulturo, s katerim ji je bil odmerjen letni dopust.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnica ne izkazuje pravnega interesa za začetek postopka za oceno ustavnosti izpodbijane zakonske določbe. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik